Document ID: 32007D0489

DECIZIA COMISIEI
din 11 iulie 2007
de stabilire a contribuției financiare a Comisiei la cheltuielile efectuate în contextul măsurilor de urgență luate pentru a combate boala Newcastle în Danemarca în 2005
[notificată cu numărul C(2007) 3315]
(Numai textul în limba daneză este autentic)
(2007/489/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 90/424/CEE a Consiliului din 26 iunie 1990 privind anumite cheltuieli în domeniul veterinar (1), în special articolul 3 alineatul (3) și articolul 4 alineatul (2),
întrucât:
(1)
S-au înregistrat focare de boală Newcastle în Danemarca în 2005. Apariția acestei boli a reprezentat un risc serios pentru șeptelul Comunității.
(2)
Pentru a preveni răspândirea bolii și pentru a contribui la eradicarea acesteia în cel mai scurt timp posibil, Comunitatea ar trebui să contribuie financiar la cheltuielile eligibile suportate de statul membru în condițiile măsurilor de urgență luate pentru a combate boala, astfel cum este prevăzut în Decizia 90/424/CEE.
(3)
Decizia 2006/579/CE a Comisiei din 24 august 2006 privind o contribuție financiară a Comunității pentru eradicarea bolii Newcastle în Danemarca în 2005 (2) a acordat o contribuție financiară la rata de 50 % din cheltuielile eligibile pentru finanțarea comunitară în vederea punerii în aplicare a măsurilor luate pentru a combate acest focar.
(4)
În conformitate cu respectiva decizie, contribuția financiară a Comunității urmează a fi plătită pe baza unei solicitări înaintate de Danemarca la 23 octombrie 2006 și a altor documente justificative prevăzute la articolul 7 din Regulamentul (CE) nr. 349/2005 al Comisiei din 28 februarie 2005 de stabilire a reglementărilor privind finanțarea comunitară a măsurilor de urgență și a campaniei de combatere a anumitor boli la animale, în temeiul Deciziei 90/424/CEE a Consiliului (3).
(5)
Luând în considerare toate acestea, ar trebui prin urmare stabilită valoarea totală a contribuției financiare a Comisiei la cheltuielile eligibile suportate, asociate cu eradicarea bolii Newcastle în Danemarca în 2005.
(6)
Rezultatele inspecțiilor efectuate de către Comisie, în conformitate cu normele comunitare în domeniul veterinar și condițiile de acordare a contribuțiilor financiare comunitare, stabilesc că valoarea totală a cheltuielilor prezentate nu poate fi recunoscută ca fiind eligibilă.
(7)
Observațiile Comisiei, metoda de calcul a cheltuielilor eligibile și concluziile finale au fost comunicate Danemarcei printr-o scrisoare din data de 8 martie 2007.
(8)
Măsurile prevăzute în prezenta decizie sunt în conformitate cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Contribuția financiară totală a Comunității la cheltuielile asociate cu eradicarea bolii Newcastle în Danemarca în 2005 în conformitate cu Decizia 2006/579/CE este stabilită la 219 385,67 EUR.
Articolul 2
Prezenta decizie se adresează Regatului Danemarcei.
Adoptată la Bruxelles, 11 iulie 2007.

Labels: 2
19
6
18
15